ET Euroopa Liidu Teataja L 121/30

KOMISJONI MÄÄRUS (EL) 2018/686,

4. mai 2018,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate kloropürifossi, metüülkloropürifossi ja triklopüüri jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) Kloropürifossi ja metüülkloropürifossi jääkide piirnormid on sätestatud määruse (EÜ) nr 396/2005 II lisas ja III lisa B osas. Triklopüüri jääkide piirnormid on sätestatud kõnealuse määruse III lisa A osas.

(2) Kloropürifossi puhul esitas Euroopa Toiduohutusamet (edaspidi „toiduohutusamet“) põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (2). Toiduohutusamet tegi veiniviinamarjade puhul kindlaks, et jääkide piirnormist tuleneb oht tarbijatele. Seepärast on asjakohane kõnealust piirnormi vähendada. Amet soovitas vähendada jääkide piirnorme küdooniate, astelpihlaka viljade, aprikooside, kirsside, suureviljaliste kõrvitsate, suhkrumaisi, spargelkapsa, rooskapsa, kähara lehtkapsa ja söödakapsa, nuikapsaste, aedsalati ja muude salatitaimede, spinati, kaunköögiviljade, spargli, hariliku artišoki, kaunviljade, unimagunaseemnete, päevalilleseemnete, rapsiseemnete, sinepiseemnete, põldtudra seemnete, õli tootmiseks ettenähtud oliivide, tatra, hirsi, kohviubade ja kodulindude (lihaskude, rasvkude ja maks) puhul. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Amet jõudis järeldusele, et mandlite, sarapuupähklite, pekanipähklite, kreeka pähklite, õunade, pirnide, lauaviinamarjade, söögipeedi, redise, küüslaugu, pesasibula, rohelise sibula ja talisibula, tomati, hariliku paprika, baklažaani, pekingi lehtnaeri/petsai, põldkännaku, sileda endiiviasiguri/eskariooli, põld-võõrkapsa/rukola, ubade (kaunadega), ubade (kaunadeta), herneste (kaunadega), herneste (kaunadeta), spargli, hariliku artišoki, ubade, herneste, lupiinide/lupiinubade, unimagunaseemnete, päevalilleseemnete, rapsiseemnete, sojaubade, sinepiseemnete, puuvillaseemnete, põldtudra seemnete, õli tootmiseks ettenähtud oliivide, tatra ja muu ebateravilja, hariliku hirsi, teede, maitseainete (seemned, viljad, juured ja risoomid), sigade (lihas- ja rasvkude), veiste (lihas- ja rasvkude), lammaste (lihas- ja rasvkude), kitsede (lihas- ja rasvkude), kodulindude (lihas- ja rasvkude) ja piima (veised, lambad, kitsed) puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti poolt kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(3) Kloropürifossi puhul esitas toiduohutusamet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (3). Toiduohutusamet tegi ettepaneku kasutada teraviljade puhul jäägi määratlusena metüülkloropürifossi ja desmetüül-metüülkloropürifossi summat. Amet soovitas vähendada jääkide piirnorme maasikate, sõstarde (mustad, punased ja valged), kiivide, kartulite, maisi, rukki, hariliku sorgo, nisu, sigade (maks ja neerud), veiste (maks ja neerud), lammaste (maks ja neerud), kitsede (maks ja neerud) ja kodulindude (lihaskude, rasvkude, maks ja neerud) puhul. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Toiduohutusamet tegi järelduse, et maitseainete (seemned, viljad, juured ja risoomid), odra, riisi, sigade (lihaskude, rasvkude, maks ja neerud), veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud), kodulindude (lihaskude, rasvkude, maks ja neerud), piima (veised, lambad ja kitsed) ja linnumunade puhul ei olnud teave jääkide piirnormide kohta täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti poolt kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Seireandmed näitavad, et töötlemata kaunviljade, õliseemnete ja teraviljade puhul ületab jääkide piirnorm toiduohutusameti poolt kindlaksmääratud uut määramispiiri, kuid jääb madalamaks kui kehtiv määramispiir. Sellised jäägid tulenevad ristsaastumisest teiste kultuuride seaduslikult metüülkloropürifossiga töötlemise tagajärjel. Kuna hindamine näitab, et kehtiva määramispiiri juures puudub tarbijate ja loomade jaoks vastuvõetamatu oht, siis tuleks kõnealuste kultuuride puhul kehtestada ajutiselt jääkide piirnormid kehtiva määramispiiri tasemel. Kõnealused jääkide piirnormid vaadatakse läbi. Läbivaatamisel võetakse arvesse neli aastat pärast käesoleva määruse avaldamist kättesaadavat teavet.

(4) Triklopüüri jääkide kehtivate piirnormide kohta esitas toiduohutusamet põhjendatud arvamuse (4) kooskõlas määruse (EÜ) nr 396/2005 artikli 12 lõikega 1. Amet soovitas vähendada jääkide piirnorme õunade, pirnide, aprikooside, virsikute, riisi, sigade (lihaskude, rasvkude, maks ja neerud), veiseneerude, lambaneerude, kitseneerude ja piima (veised, lambad ja kitsed) puhul. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Amet jõudis järeldusele, et greipide, apelsinide, sidrunite, mandariinide, õunade, pirnide, aprikooside, virsikute ja riisi puhul ei olnud teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti poolt kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(5) Toodete jaoks, mille puhul töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordi puhul kohaldatavaid jääkide piirnorme ega codex’is esitatud jääkide piirnorme (CXL), tuleks kehtestada jääkide piirnormiks konkreetne määramispiir või vaikeväärtus, nagu on sätestatud määruse (EÜ) nr 396/2005 artikli 18 lõike 1 punktis b.

(6) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Laborid tegid mitme toimeaine suhtes järelduse, et tehnika arengu tõttu on teatavate kaupade puhul vaja kehtestada konkreetsed määramispiirid.

(7) Tuginedes toiduohutusameti põhjendatud arvamustele ja võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(8) Jääkide uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkusi on arvesse võetud.

(9) Seepärast tuleks määrust (EÜ) nr 396/2005 vastavalt muuta.

(10) Et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kaitse kõrge tase on tagatud. Kuna praegu kehtivate piirnormide puhul ei saa välistada ohtu tarbijatele, tuleks alates käesoleva määruse kohaldamise kuupäevast kohaldada kloropürifossi jääkide piirnormi väärtust 0,01 mg/kg veiniviinamarjade puhul.

(11) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(12) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2

Kõigis toodetes ja nende pinnal leiduvate toimeainete metüülkloropürifossi ja triklopüüri suhtes jätkatakse määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, selliste toodete puhul, mis on toodetud enne 5. detsembrit 2018.

Kõigi toodete, välja arvatud veiniviinamarjade sees ja pinnal leiduvate toimeaine kloropürifossi jääkide suhtes jätkatakse määruse (EÜ) nr 396/2005 kohaldamist, nagu see kehtis enne selle muutmist käesoleva määrusega, selliste toodete puhul, mis on toodetud hiljemalt 5. detsembril 2018.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 5. detsembrist 2018.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 4. mai 2018 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet: „Review of the existing maximum residue levels for chlorpyrifos according to Article 12 of Regulation (EC) No 396/2005“ („Kloropürifossi jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12“), EFSA Journal 2017;15(3):4733.

(3) Euroopa Toiduohutusamet: „Review of the existing maximum residue levels for chlorpyrifos-methyl according to Article 12 of Regulation (EC) No 396/2005“ („Metüülkloropürifossi jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12“), EFSA Journal 2017;15(3):4734.

(4) Euroopa Toiduohutusamet: „Review of the existing maximum residue levels for triclopyr according to Article 12 of Regulation (EC) No 396/2005“ („Triklopüüri jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12“), EFSA Journal 2017;15(3):4735.